b'\n_START_ARTICLE_\nMa\xc5\xbealap\xc4\x97 liepa\n_START_SECTION_\nPaplitimas\n_START_PARAGRAPH_\nPaplitusi beveik visoje Europoje\xc2\xa0\xe2\x80\x93 vakar\xc5\xb3, vidurio ir ryt\xc5\xb3 Europoje, i\xc5\xa1skyrus neauga jos \xc5\xa1iaur\xc4\x97je, dalyje pietini\xc5\xb3 region\xc5\xb3 bei ma\xc5\xbeam vakar\xc5\xb3 Europos pakra\xc5\xa1tyje. Taip pat paplitusi apie Kaukaz\xc4\x85 bei vakar\xc5\xb3 Azijoje u\xc5\xbe Uralo kaln\xc5\xb3._NEWLINE_Lietuvoje tai \xc4\xafprastas vietinis pakeli\xc5\xb3, lauk\xc5\xb3, \xc5\xa1alikeli\xc5\xb3 gana da\xc5\xbenas medis.\n_START_SECTION_\nAugimo biotopas\n_START_PARAGRAPH_\nMa\xc5\xbealap\xc4\x97 liepa geriau auga derlingose, dr\xc4\x97gnokose priesm\xc4\x97lio ir priemolio dirvose, paupiuose, sodybose, pakel\xc4\x97se, parkuose, mi\xc5\xa1kuose. Nors ir labai retai, bet kartais vietomis su kitais lapuo\xc4\x8diais sudaro liepynus, bet j\xc5\xb3 gryni medynai pasitaiko ypa\xc4\x8d retai.\n_START_SECTION_\nMatmenys\n_START_PARAGRAPH_\nMed\xc5\xbeio auk\xc5\xa1tis 20-38\xc2\xa0m, \xc4\xafprastai iki 25-30\xc2\xa0m, kamieno skersmuo iki 1-2\xc2\xa0m.\n_START_SECTION_\nAm\xc5\xbeius\n_START_PARAGRAPH_\nPaprastai i\xc5\xa1gyvena 500\xe2\x80\x93600 met\xc5\xb3 ar net iki 1000 met\xc5\xb3.\n_START_SECTION_\nPo\xc5\xbeymiai\n_START_PARAGRAPH_\nAuganti \xc4\xaf vir\xc5\xa1u su vienu, kartais su kelet\xc5\xb3 ir retai\xc2\xa0\xe2\x80\x93 su daugeliu kamien\xc5\xb3. \xc5\xbdiev\xc4\x97 pas jaunus medelius lygi ir pilka, v\xc4\x97liau jiems suaugant pama\xc5\xbeu darosi su daugeliu \xc4\xaftrukin\xc4\x97jim\xc5\xb3, tamsiai pilka. Lapai tamsiai \xc5\xbeali, 4-8\xc2\xa0cm ilgio, padengti blizgia kutikula, primenantys \xc5\xa1irdel\xc4\x97s form\xc4\x85 su smail\xc4\x97jan\xc4\x8diu galu, apatin\xc4\x97 pus\xc4\x97 prie gysl\xc5\xb3 truput\xc4\xaf plaukuota. Ma\xc5\xbealap\xc4\x97 liepa pra\xc5\xbeysta apie 20-us savo gyvenimo metus. \xc5\xbdiedynas su 3-10 \xc5\xbeied\xc5\xb3, apie 10\xc2\xa0mm skersmens, pusiau sk\xc4\x97tiniai. Prie kiekvieno \xc5\xbeiedyno yra geltonai \xc5\xbealsvas, pailgai siauras lanceti\xc5\xa1kas \xc5\xbeiedynlapis. Paprastai vienas suaug\xc4\x99s medis turi apie 60 t\xc5\xabkst. \xc5\xbeied\xc5\xb3. \xc5\xbdydi labai gausiai anksti vasar\xc4\x85 (bir\xc5\xbeel\xc4\xaf-liep\xc4\x85), kvapniais, gelsvai \xc5\xbealios spalvos \xc5\xbeiedais. Vaisius (rie\xc5\xa1ut\xc4\x97lis) 4-8\xc2\xa0mm skersmens, kiau\xc5\xa1ini\xc5\xa1kai rutuli\xc5\xa1kas, i\xc5\xa1 vir\xc5\xa1aus nery\xc5\xa1kiai briaunotas, padengtas mink\xc5\xa1tu apvalkalu. S\xc4\x97klos 1-2. Vaisius subrandina rugpj\xc5\xab\xc4\x8dio-rugs\xc4\x97jo m\xc4\x97nesiais, pilnai sunoksta spal\xc4\xaf ir dar ilgai i\xc5\xa1silaiko ant med\xc5\xbeio, v\xc4\x97liau per \xc5\xbeiem\xc4\x85 s\xc4\x97klas i\xc5\xa1ne\xc5\xa1ioja v\xc4\x97jas. Dauginasi s\xc4\x97klomis, at\xc5\xbealomis bei atlankomis.\n_START_SECTION_\nKitos savyb\xc4\x97s\n_START_PARAGRAPH_\nPats medis atsparus dulk\xc4\x97ms ir u\xc5\xbeter\xc5\xa1tam orui. Liep\xc5\xb3 mediena mink\xc5\xa1ta, lengva, balta.\n_START_SECTION_\nPanaudojimas\n_START_PARAGRAPH_\nMa\xc5\xbealap\xc4\x97 liepa\xc2\xa0\xe2\x80\x93 tai populiarus tarp \xc5\xbemoni\xc5\xb3 medingas medis. Labai pla\xc4\x8diai naudojama beveik visoje Europoje kaip vaistinis, dekoratyvis (ap\xc5\xbeeldinamasis) medis. \xc5\xa0iais med\xc5\xbeiais apsodinamos pakel\xc4\x97s, parkai, gatv\xc4\x97s (Berlyne Unter den Linden gatv\xc4\x97), skverai, jais da\xc5\xbenai puo\xc5\xa1ti Lietuvos dvar\xc5\xb3 parkai. Taip pat svarbi nektaro rinkimo \xc5\xa1altinis bit\xc4\x97ms, kurios i\xc5\xa1 vieno stambaus med\xc5\xbeio \xc5\xbeied\xc5\xb3 surenka iki 50\xc2\xa0kg nektaro. Kai kuriose \xc5\xa1alyse i\xc5\xa1 ma\xc5\xbealapi\xc5\xb3 liep\xc5\xb3 anksti pavasar\xc4\xaf leid\xc5\xbeiama labai saldi sula bei i\xc5\xa1 jos gaminamas sirupas. I\xc5\xa1 liep\xc5\xb3 \xc5\xbeiedyn\xc5\xb3, kurie vadinami liep\xc5\xbeied\xc5\xbeiais, verdama malonaus kvapo liep\xc5\xbeied\xc5\xbei\xc5\xb3 arbata, taip pat gaminami preparatai daugeliui lig\xc5\xb3 gydyti, ypa\xc4\x8d per\xc5\xa1alimo ir kv\xc4\x97pavimo ligoms gydyti. Lietuvoje ir Baltarusijoje \xc5\xa1iuo vardu vadinamas vasaros m\xc4\x97nuo liepa. I\xc5\xa1 ma\xc5\xbealap\xc4\x97s liepos karnos (apatin\xc4\x97 \xc5\xbeiev\xc4\x97) senov\xc4\x97je gamindavo vy\xc5\xbeas, vartojo pynimo darbams. I\xc5\xa1 jos pluo\xc5\xa1to kai kuriuose kra\xc5\xa1tuose ausdavo audinius drabu\xc5\xbei\xc5\xb3 siuvimui, i\xc5\xa1 medienos gaminami \xc4\xafv. dro\xc5\xbeiniai, suvenyrai, nam\xc5\xb3 apyvokos reikmenys, med\xc5\xbeio anglis naudojama medicinoje, pie\xc5\xa1imui.\n_START_SECTION_\nPaminklin\xc4\x97s liepos Lietuvoje\n_START_PARAGRAPH_\nDaugiausia kamien\xc5\xb3 turinti liepa, ilg\xc4\x85 laik\xc4\x85 manyta, kad auga Papil\xc4\x97je, ji turi 13 kamien\xc5\xb3 (anks\xc4\x8diau buvo 17). Ta\xc4\x8diau 2010\xc2\xa0m. Rietavo savivaldyb\xc4\x97je, Spraud\xc4\x97s mi\xc5\xa1ke rasta 30-ies kamien\xc5\xb3 liepa._NEWLINE_Brazi\xc5\xabk\xc5\xb3 kaime (Zapy\xc5\xa1kio seni\xc5\xabnija, Kauno rajonas) auganti Liepa \xe2\x80\x9eMotin\xc4\x97l\xc4\x97\xe2\x80\x9c\xc2\xa0\xe2\x80\x93 viena seniausi\xc5\xb3 ir viena su storiausiu kamienu i\xc5\xa1 liep\xc5\xb3 visoje Lietuvoje, valstyb\xc4\x97s saugoma kaip botaninis gamtos paveldo objektas. Kitos saugomos liepos: Vytauto parko liepa, Lamp\xc4\x97d\xc5\xbei\xc5\xb3 liepa Gra\xc5\xbeuol\xc4\x97.'